पानीको स्रोत सुकेपछि भूकम्पपीडितलाई प्यास मेटाउनै गाह्रो
भूइचालोले खलबल्याएपछि टनाटन पानी हुने बुबुवतीस्थित खानेपानीको ट्याङकी खाली छ, नजिकैको ढुङ्गेधारा पनि सुक्दै गएको छ । यसले भीमेश्वर नगरपालिका–३ स्थित सुकुम्बासी वस्ती चाथलीका बासिन्दालाई थप अप्ठ्यारो पारेको छ ।
दोलखा (चाथली) — भूइचालोले खलबल्याएपछि टनाटन पानी हुने बुबुवतीस्थित खानेपानीको ट्याङकी खाली छ, नजिकैको ढुङ्गेधारा पनि सुक्दै गएको छ । यसले भीमेश्वर नगरपालिका–३ स्थित सुकुम्बासी वस्ती चाथलीका बासिन्दालाई थप अप्ठ्यारो पारेको छ ।४० घरपरिवारका मानिसहरु अहिले तिरतिरे धारोको भर पर्न बाध्य भएका छन् । यो ढुंगे धारामा पानी थाप्ने बिहान २ बजेदेखि राति ११ बजेसम्म मानिसहरु धाउने गरेका छन् । यो धाराको पानीको शुद्धताबारे कुनै जाँच भएको छैन । धारामा भेटिएकी दालचिनी थामीले माघ लागेपछि हाहाकार नै सुरु भएको बताइन् । ‘पानी थाप्ने, लुगाधुने र नुहाउनेहरुबीच ठेलमठेल, भनाभन हुन्छ र बोलचालै बन्द हुन्छ ।’बर्षामा यो धाराबाट पर्याप्त पानी आउछ । अन्य वर्षहरुमा पनि माघदेखि असार नलागेसम्म पानीको अभावै हुने यो बस्तीमा भूकम्पले ट्यांकी क्षतिग्रस्त बनाइदिएपछि समस्या झन् बढेको हो ।‘हामी रातभर आगो बालेर पानीको पालो कुर्छौं,’ दालचिनी थापाले बताइन्, ‘कतिजना नुहाउनका लागि बिहान २ बजे नै उठेर आउँछन् ।’ २०४४ सालको बाढी पहिरोपछि सरकारले जग्गा दिएर यो सुकम्बासी बस्ती बसाएको हो ।भूकम्पपछि खानेपानी सरसफाई डिभिजन कार्यलयले दोलखा जिल्लाको खानेपानी सुधारमा १ लाख ६ हजार मिटर लामो पाइप खरिद गरिसकेको छ । उक्त कार्यालयको प्रतिवदेनमा क्षति पुगेका ५ सय ९२ वटा खानेपानी योजनाहरुमध्ये अधिकांश योजनाहरुले मर्मत गर्न भन्दै पाइप लिएर गैसकेका छन् । खानेपानी तथा सरसफाई डिभिजन प्रमुख विद्यानाथ भट्राईले जनशक्ति अभावमा माग भई आएका योजनाहरुलाई मात्र पाइप र फिटिङको सामान वितरण गरिएको बताए ।डिभिजन प्रमुख भट्राईले निवेदन भई आएमा उक्त बस्तीको योजनामा काम गर्न सकिने जानकारी दिएका छन् । ‘यहाँको समस्या अहिलेसम्म कार्यालयमा नआएको छैन, हामीलाई थाहा भयो, कोही आउनुभयो भने हामी काम गर्न सक्छौं,’ उनले भने ।